‘Transitorowers’ se planne gefnuikFoto: SAPD Skote het die afgelope naweek geklap toe polisiebeamptes in Witrivier in Mpumalanga en opsporingsbeamptes van Netstar ŉ groep gewapende rowers wat vermoedelik op pad was om ŉ transitorooftog uit te voer in hul spore gestuit het. Brig. Leonard Hlathi, woordvoerder van die polisie, het gesê Netstar-beamptes het Saterdag omstreeks 16:15 inligting ontvang oor ŉ beweerde gesteelde voertuig wat in die Masoyi-gebied naby Hazyview geparkeer was. Die Netstar-beamptes het die Witrivier-blitspatrollie ontbied vir versterking voordat hulle hulle na die toneel gehaas het. Volgens Hlathi het die span die voertuig, ŉ silwer Land Rover wat in Gauteng as gesteel aangemeld is, genader toe ŉ “gewaagde bende” van ongeveer 20 gewapende verdagtes op hulle losgebrand het. Een van die Netstar-beamptes en een verdagte is in die skietery gewond. Foto: SAPD “Toe die stof gaan lê, het die res van die verdagtes, wat blou oorpakke aangehad het om hulle as kontrakwerkers voor te doen, reeds in verskillende rigtings die bosse in gevlug. Die polisie het toe ook ŉ Toyota Quantum-bussie gevind, asook ŉ wit BMW X4 wat vermoedelik ook in Gauteng gesteel is,” het hy gesê. Die polisie het ook beslag gelê op ŉ groot hoeveelheid plofstof, handskoene, ŉ koeëlvaste baadjie, ŉ vuurwapen en ander items wat dikwels gebruik word in die uitvoer van misdaad. “Volgens die polisie se voorlopige ondersoek was die verdagtes op pad om ŉ transitorooftog uit te voer, toe hulle planne in die wiele gery is deur die polisie en Netstar-beamptes wat opgedaag het. Die polisie volg tans inligting op wat kan lei tot die opsporing van die verdagtes wat van die toneel gevlug het,” het Hlathi gesê. Mense met meer inligting word versoek om kol. William Mokonyama van die Valke in Mpumalanga by 082 565 7099 te bel.